text: Chascuns des V rois est alés
   À son ostel, si com il durent.
   Leur ostel si arréé furent
   Que il à aus apartenoit.
   Sagement et bel et à droit
   Alerent veöir la royne,
   Quant poins en fu, et Clarmondine,
   Et les autres dames aussi :
   Ce ne mirent pas en oubli.
   PageV02P234
   La royne à droit receüs
   Les ot, et liement veüs.
   Chascuns des rois s'esmerveilloit
   De la grant biauté qu'il véoit
   En Clarmondine ; et bien disoient
   C'onques si bele riens n'avoient
   Veüe conme cele estoit.
   Chascuns moult durement prisoit
   Et sa maniere et sa biauté.
   Li et son estre ont moult loé.
   En tel maniere que vous di
   Se sont d'ilueques departi ;
   À lor ostel sont revenu.
  